ΨΗΦΙΣΜΑ(1)

για τις διαπραγματεύσεις "γύρος της χιλιετίας" του ΠΟΕ, και ιδίως όσον αφορά τη ζάχαρη ΑΚΕ

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

Α. υπενθυμίζοντας τη συμφωνία του Μαρακές για την ίδρυση του Παγκόσμιου Οργανισμού Εμπορίου, και ιδίως το προοίμιο αυτής στο οποίο οι συμβαλλόμενοι αναγνώρισαν, κυρίως, ότι οι σχέσεις τους στον οικονομικό και εμπορικό τομέα θα πρέπει να προσανατολίζονται προς την άνοδο του βιωτικού επιπέδου κ.λπ., σύμφωνα με το στόχο της βιώσιμης ανάπτυξης και λαμβάνοντας ασφαλώς υπόψη τη προστασία και διαφύλαξη του περιβάλλοντος,

Β. υπενθυμίζοντας επιπλέον ότι τα μέρη αναγνώρισαν ότι οι θετικές προσπάθειες είναι απαραίτητες ώστε οι αναπτυσσόμενες χώρες, και ιδίως οι λιγότερο προηγμένες από αυτές, να εξασφαλίσουν ένα μερίδιο της αύξησης του διεθνούς εμπορίου το οποίο θα ανταποκρίνεται στις ανάγκες της οικονομικής τους ανάπτυξης,

Γ. εκφράζοντας το φόβο της για το ενδεχόμενο ο γύρος διαπραγματεύσεων που θα αρχίσει, να οδηγήσει σε τροποποιήσεις της συμφωνίας για τη γεωργία καθώς και της συμφωνίας για τις επιδοτήσεις και τα αντισταθμιστικά μέτρα, τροποποιήσεις που θα μπορούσαν να έχουν επιπτώσεις στις προτιμησιακές συναλλαγές στον τομέα της ζάχαρης,

Δ. υπενθυμίζοντας το ψήφισμα για τη ζάχαρη που εγκρίθηκε στην 26η σύνοδό της, η οποία πραγματοποιήθηκε στο Port-Louis (Μαυρίκιος) από τις 20 έως τις 23 Aπριλίου 1998,

Ε. υπενθυμίζοντας το ψήφισμα για τη ζάχαρη που εγκρίθηκε στην 68η σύνοδο του Συμβουλίου Υπουργών ΑΚΕ, η οποία πραγματοποιήθηκε στις Βρυξέλλες (Βέλγιο) στις 28 και 29 Σεπτεμβρίου 1998,

ΣΤ. λαμβάνοντας υπόψη ότι το πρωτόκολλο ΑΚΕ το σχετικό με τη ζάχαρη αποτελεί αναπόσπαστο τμήμα του καθεστώτος της ΕΕ και ότι οι δεσμεύσεις που ανέλαβε η ΕΕ στο πλαίσιο του ΠΟΕ καλύπτουν τις ποσότητες ΑΚΕ,

Ζ. επισημαίνοντας ότι τα κράτη ΑΚΕ που παράγουν ζάχαρη είναι, με ορισμένες εξαιρέσεις, καθαροί εισαγωγείς προϊόντων διατροφής, αναπτυσσόμενες, λιγότερο προηγμένες, μεσόγειες ή νησιωτικές χώρες που αντιμετωπίζουν ιδιαίτερες οικονομικές και κοινωνικές δυσκολίες και των οποίων η κοινωνικο-οικονομική ανάπτυξη εξαρτάται από τα έσοδα τα οποία προέρχονται από τη ζάχαρη,

Η. επισημαίνοντας επίσης ότι οι χώρες ΑΚΕ χρησιμοποιούν τα έσοδα που προέρχονται από τις εξαγωγές προς την ΕΕ για προγράμματα εξορθολογισμού ώστε να βελτιώσουν την αποτελεσματικότητα, να αυξήσουν την παραγωγικότητα, να βελτιστοποιήσουν τη χρήση υποπροϊόντων και, γενικά, να ενισχύσουν την ανταγωνιστικότητά τους,

Θ. λαμβάνοντας υπόψη ότι η βιομηχανία της ζάχαρης εκπληρώνει πολλές λειτουργίες για τα κράτη ΑΚΕ που προμηθεύουν ζάχαρη, ότι αποτελεί μία πηγή συναλλάγματος, ότι παρέχει πολλές θέσεις απασχόλησης και ότι συμβάλλει στην προστασία του περιβάλλοντος καθώς επίσης και στην ανάπτυξη της υπαίθρου,

I. επιβεβαιώνοντας ότι τα κράτη ΑΚΕ που προμηθεύουν ζάχαρη είναι αποφασισμένα να εξορθολογίσουν τις βιομηχανίες τους ώστε να καταστούν ανταγωνιστικά σε παγκόσμιο επίπεδο, αλλά αναγνωρίζοντας ότι πρέπει να υπάρχει μέριμνα ώστε η ειδική κατάσταση των αναπτυσσόμενων χωρών να λαμβάνεται πλήρως υπόψη στη διαδικασία παγκοσμιοποίησης,

1. καλεί την Ευρωπαϊκή 'Ενωση:

α) να μεριμνήσει ώστε οι διαπραγματεύσεις "γύρος της χιλιετίας" να μην επηρεάσουν κατά αρνητικό τρόπο τις εγγυήσεις που περιλαμβάνει το πρωτόκολλο ΑΚΕ-ΕΕ σχετικά με τη ζάχαρη,

β) να μεριμνήσει ώστε να τηρηθεί πλήρως η δέσμευση που ελήφθη στο πλαίσιο του ΠΟΕ για την εξασφάλιση στις αναπτυσσόμενες χώρες ενός μεριδίου της αύξησης του διεθνούς εμπορίου το οποίο θα βρίσκεται στο ύψος των αναγκών της οικονομικής τους ανάπτυξης, και να φροντίσει ώστε οι εγγυήσεις που παρέχει το πρωτόκολλο το σχετικό με τη ζάχαρη να μην υποστούν καμία διάβρωση εξαιτίας της ανεξέλεγκτης απελευθέρωσης των συναλλαγών,

γ) να καταβάλει κάθε προσπάθεια για την προστασία και τη διατήρηση της προτιμησιακής εμπορικής συμφωνίας και, κατά συνέπεια, να τηρήσει τη δέσμευση που έχει αναλάβει απέναντι στις χώρες ΑΚΕ βάσει του πρωτοκόλλου του σχετικού με τη ζάχαρη,

δ) να λάβει υπόψη το ρόλο που εκπληρώνει η βιομαχανία ζαχάρεως ΑΚΕ για τον τομέα διύλισης της ΕΕ και να αναγνωρίσει ότι όλα τα ενδιαφερόμενα μέρη επωφελούνται αμοιβαία από τις προτιμησιακές συναλλαγές δυνάμει του πρωτοκόλλου και της ειδικής προτιμησιακής συμφωνίας για τη ζάχαρη,

ε) να λάβει υπόψη τις προσπάθειες εξορθολογισμού που καταβάλλουν τα κράτη ΑΚΕ, όπως υπογραμμίζει το ετήσιο μνημόνιο για τους οικονομικούς παράγοντες, και να μεριμνήσει ώστε οι τιμές που προσφέρονται για τη ζάχαρη ΑΚΕ να λαμβάνουν πλήρως υπόψη όλους τους κατάλληλους παράγοντες και να συμβάλλουν θετικά στη βιωσιμότητα των βιομηχανιών ΑΚΕ,

στ) να λάβει υπόψη το γεγονός ότι οι βιομηχανίες ζάχαρης ΑΚΕ εκπληρώνουν πολλές λειτουργίες και ότι συμβάλλουν κυρίως στην προστασία του περιβάλλοντος, στην ανάπτυξη της υπαίθρου, στην απασχόληση, στην εισροή συναλλάγματος και στη γενική κοινωνικο-οικονομική ανάπτυξη στα κράτη ΑΚΕ που προμηθεύουν ζάχαρη,

2. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).